|  |  |
| --- | --- |
| **REPUBLIKA HRVATSKA** | Broj RKP-a: 9941 |
| **BRODSKO – POSAVSKA ŽUPANIJA** | Matični broj: 03070972 |
| **OSNOVNA ŠKOLA „ANTUN MATIJA RELJKOVIĆ“** |

|  |
| --- |
| Razina: 31 |

 |
| **BEBRINA** | Šifra djelatnosti: 8520 |
|  | Razdjel: 000 |
| KLASA: 400-04/24-01/03URBROJ: 2178-2-1-01-24-1 | OIB: 26168568184 |

**GODIŠNJI IZVJEŠTAJ O IZVRŠENJU FINANCIJSKOG PLANA**

**OSNOVNE ŠKOLE „ANTUN MATIJA RELJKOVIĆ“, BEBRINA**

**ZA RAZDOBLJE OD 01.01.2023. DO 31.12.2023. GODINE**

Bebrina, 27. ožujka 2024. godine

**OBRAZLOŽENJE GODIŠNJEG IZVJEŠTAJA O IZVRŠENJU**

**FINANCIJSKOG PLANA ZA RAZDOBLJE OD 01.01.2023. DO 31.12.2023.**

1. **Uvod**

Financijski plan Osnovne škole „Antun Matija Reljković“ za razdoblje 2023.-2025. godine izrađen je prema metodologiji propisanoj Zakonom o proračunu („Narodne novine“, br. 144/21) i podzakonskim aktima kojima se regulira provedba zakonskih rješenja: Pravilnikom o proračunskim klasifikacijama („Narodne novine“, broj 26/10, 120/13 i 01/20), Pravilnikom o proračunskom računovodstvu i Računskom planu („Narodne novine“, br. 124/14, 115/15 i 87/16, 3/18, 126/19 i 108/20) i Zakonom o fiskalnoj odgovornosti („Narodne novine“, br. 111/18).

Izrada financijskog plana, a posljedično i godišnjeg izvještaja o izvršenju financijskog plana zasniva se na proračunskim načelima zakonitosti, ispravnosti, točnosti, uravnoteženosti, načela jedne godine i transparentnosti.

Sukladno metodologiji izrade i usvajanja Financijskog plana za 2023. godinu te Pravilnika o polugodišnjem i godišnjem izvještaju o izvršenju proračuna i financijskog plana („Narodne novine“, broj 85/23) sastavljen je i Godišnji izvještaj o izvršenju Financijskog plana za razdoblje od 01.01.2023. do 31.12.2023. godine. Obveza izrade i usvajanja godišnjih izvještaja o izvršenju plana propisana je člancima 81. do 86. Zakona o proračunu („Narodne novine“, br. 144/21).

Godišnji izvještaj o izvršenju financijskog plana za 2023. prati ostvarenje planiranih pozicija prihoda, primitaka, rashoda, izdataka, viškova i manjkova unutar 2023. godine.

Prema čl. 81. st. 1. Zakona o proračunu, polugodišnji izvještaj o izvršenju financijskog plana proračunskog korisnika sadrži:

1. Opći dio
2. Posebni dio
3. Obrazloženje
4. Posebne izvještaje.
5. **Obrazloženje općeg dijela Godišnjeg izvještaja o izvršenju financijskog plana za razdoblje od 01.01.2023. do 31.12.2023. godine**

Opći dio Godišnjeg izvještaja o izvršenju financijskog plana za 2023. sastoji se od:

1. Sažetka računa prihoda i rashoda i računa financiranja
2. Računa prihoda i rashoda prema ekonomskoj klasifikaciji
3. Računa prihoda i rashoda prema izvorima financiranja
4. Računa rashoda prema funkcijskoj klasifikaciji
5. Sažetak računa prihoda i rashoda i računa financiranja

Sažetak Računa prihoda i rashoda sastavljen je prema ekonomskoj klasifikaciji na razini razreda. Promatrajući indeks izvršenja može se uočiti da su prihodi realizirani 17% više u odnosu na 2022. godinu, te je ostvareno 93% planiranih prihoda prema financijskom planu za 2023. godinu. Razlika između ostvarenja prihoda u odnosu na isto razdoblje prošle godine je posljedica povećanja plaća u osnovnim školama, poskupljenje proizvoda i usluga te povećanja prihoda za troškove školske kuhinje. Nastavno na prihode, rashodi su također povećani u odnosu na isto razdoblje prošle godine iz istih razloga zbog kojih su i prihodi uvećani.

Uvidom u sažetak Računa financiranja vidljivo je da Škola nema niti planiranih niti izvršenih primitaka i izdataka na godišnjoj i polugodišnjoj razini te se stoga Račun financiranja neće sastavljati prema ekonomskoj i funkcijskoj klasifikaciji te izvorima financiranja u nastavku općeg dijela Godišnjeg izvještaja o izvršenju Financijskog plana za razdoblje od 01.01.2023. do 31.12.2023. godine.

Višak iz prethodne(ih) godine koji se trebao rasporediti sukladno Financijskom planu iznosi 5.592,43 EUR te je izvršen u iznosu od 5.096,88 EUR (91%) zbog povrata neiskorištenih sredstava za program Pripravništva u osnovnim školama zbog toga što je pripravnica koja je radila u Školi na mjestu pedagoga prekinula pripravništvo u siječnju 2023. godine te je škola izvršila povrat neutrošenih sredstava Hrvatskom zavodu za zapošljavanje u ožujku 2023. godine.

1. Račun prihoda i rashoda prema ekonomskoj klasifikaciji

Ukupni prihodi Škole sastoje se od prihoda poslovanja i prenesenog rezultata, te su 18,01% veći nego u istom razdoblju prethodne godine, a u odnosu na Financijski plan za 2023. izvršeni su u iznosu od 92,76%. Promatra li se izvršenje plana na razini podskupine može se izdvojiti nekoliko prihoda kojima se škola financira:

* *Podskupina 636 Pomoći proračunskim korisnicima iz proračuna koji im nije nadležan* odnosi se na prihode iz Ministarstva znanosti i obrazovanja za plaće i materijalna prava zaposlenih, prihode za udžbenike za učenike, prihode od općine, te sredstva Ministarstva za financiranje besplatne prehrane za sve učenike, program koji je započeo u siječnju 2023. godine. Pomoći su izvršene 20,73% više u odnosu na prethodnu 2022. godinu. Razlog porasta je rast plaća zaposlenih u školi (osnovice za izračun plaća od travnja 2023., privremeni dodatak na plaću od lipnja 2023.) te financiranje školske prehrane od strane ministarstva za sve učenike škole. Što se tiče izvršenja u odnosu na financijski plan za 2023. prihodi su izvršeni 92,76%.
* *Podskupina 634 Pomoći od izvanproračunskih korisnika* odnosi se na prihode ostvarene za bruto plaće i naknade za pripravništvo. Škola je imala zaposlenu pripravnicu od rujna 2022. do siječnja 2023. godine. U 2023. godini Škola nije imala pripravnika niti prihoda na toj stavci.
* *Podskupina 639 Prijenosi između proračunskih korisnika istog proračuna* odnose se na sredstva projekata: „Školska shema“, „Pomoćnici u nastavi“, „Medni dan“ i „Osiguranje školske prehrane za djecu u riziku od siromaštva“. U 2023. godini izvršeni su u gotovo dvostruko većem iznosu nego što je to bio slučaj u 2022. godini zato što škola u šk. godini 2021/2022 nije imala zaposlenu pomoćnicu u nastavi te prihoda u razdoblju od veljače do srpnja 2022. godine. Škola je dobila pomoćnicu u nastavi u rujnu 2022. s početkom školske godine 2022/2023. te je i dalje u tom projektu tekuće 2023/2024 školske godine. Dakle, u 2022. godini škola je priznala prihod za tri plaće za pomoćnicu, a u 2023. devet. Nadalje, prihod po osnovi projekta „Osiguranje školske prehrane za djecu u riziku od siromaštva“ je u 2023. godini umanjen zbog toga što je navedeni projekt završio u lipnju 2023. godine završetkom školske godine 2022/2023.
* *Podskupina 652 Prihodi po posebnim propisima* koji se odnose na uplate učenika za školsku kuhinju, uplate učenika za fotografije, ulaznice za kino, popravke tableta i sl. izvršeni su 60% manje u odnosu na 2022. godinu jer je škola od siječnja 2023. ostala bez prihoda koji se odnose na uplate učenika za školsku kuhinju. Uspoređujući izvršenje prihoda u 2023. s financijskim planom za 2023. godinu prihodi su izvršeni 10% više nego je planirano.
* *Podskupina 661 Prihodi od prodaje proizvoda i roba* odnose na vlastite prihode škole od najma stana i zemljišta. Izvršeni su u manjem iznosu nego u 2022. godini jer je račun za najam zemljišta za 2023. godinu izdan i naplaćen u 2024. godini.
* *Podskupina 663 Donacije od pravnih i fizičkih osoba izvan općeg proračuna* odnose se na donacije putničkih agencija ili pravnih osoba. Prihodi po toj stavci izvršeni su gotovo 60% više nego što je planirano, kao i u odnosu na 2022. godinu, jer je škola dobila donaciju uredskog materijala koja nija bila predviđena financijskim planom.
* *Podskupina 671 Prihodi iz proračuna* odnose se na financiranje redovite djelatnosti škole, a povećanje izvršenja od 10% u odnosu na financijski plan odnosi se na priznavanje prihoda za plaćene račune koji se odnose na studeni 2022.

Prema ekonomskoj klasifikaciji strukturu ukupnih rashoda Škole čine rashodi poslovanja (razred 3) i rashodi za nabavu nefinancijske imovine (razred 4).

Promatrajući realizaciju rashoda poslovanja na razini razreda možemo vidjeti ostvarenje od 92,17% u odnosu na Financijski plan, dok je izvršenje rashoda za 2023. godinu u odnosu na 2022. godinu za 18,60% veće.

Rashodi za zaposlene (skupina 31) su povećani zbog povećanja osnovice za izračun plaće te dodavanja privremenog dodatka na plaću za zaposlene što je rezultiralo porastom bruto plaća. Također, porasla su neka materijalna prava za zaposlene (božićnica za 2023. godinu je 22% veća u odnosu na božićnicu za 2022., regres je povećan 33% u 2023. u odnosu na 2022.). Što se tiče realizacije rashoda u okviru skupine 31 u odnosu na financijski plan oni su izvršeni 92%, odnosno onako kako su i planirani.

Materijalni rashodi (skupina 32) su gotovo 40% veći u odnosu na 2022. godinu. Razlozi povećanja su sljedeći: poskupljenje higijenskih potrepština, uredskog materijala i sredstava za održavanje i čišćenje, povećanje troškova vezanih za školsku kuhinju jer se kuha veći broj obroka nego prethodne godine te poskupljenje komunalnih usluga (odvoza otpada).

Smanjenje troškova u odnosu na 2022. može se vidjeti kod energije. Troškovi energije za 2023. su 20% niži nego u 2022. godini. Glavni razlog smanjenja tih troškova je donošenje Uredbe Vlade RH čime se ograničava cijena struje za kućanstva, gospodarstva i institucije zbog poremećaja na tržištu električne energije. Na taj način je Školi omogućen normalan rad jer bez tih subvencija ne bi imala dovoljno sredstava za pokriće ostalih redovnih troškova, budući da bi najveći dio, ionako nedostatnih sredstava išao za pokriće troška električne energije. Nadalje, krajem svibnja 2023. na krov matične škole je postavljena solarna elektrana te proizvodi jedan dio struje za matičnu školu. Naravno da ona nije dovoljna da opskrbi energijom cijelu školu, ali može dio pa se tako u 2024. godini očekuje nešto veća ušteda jer će to biti prva cijela godina u smislu korištenja solarne elektrane, naravno ako Uredba Vlade RH o subvencioniranju cijene struje bude i dalje na snazi.

Također, naknade troškova zaposlenima koji se tiču prijevoza na posao i s posla su 30% veće u odnosu na 2022. godinu zbog povećanja cijena goriva, i shodno tome je povećana naknada za prijevoz zaposlenicima.

Rashodi za zdravstvene usluge su 30% manje nego 2022. godine jer su u 2022. godini zaposlenici škole koji rade u kuhinji polagali higijenski minimum, koji se obnavlja svakih 5 godina tako da u 2023. nije bilo tih troškova.

Također rashodi za računalne usluge su u ovoj godini manji jer je u prošlom razdoblju iste godine Škola osim redovitog održavanja programske opreme, kupila licencu za Wordwall – alat koji se koristi za izradu različitih kvizova i igara koje služe za uvježbavanje i ponavljanje određenog nastavnog sadržaja na učenicima zanimljiv i motivirajući način.

Što se tiče realizacije rashoda u okviru skupine 32 u odnosu na financijski plan oni su izvršeni 93%, odnosno onako kako su i planirani.

Nadalje, uspoređujući izvršenje za 2023. i 2022. godinu, rashodi u okviru skupine 34 koji se odnose na financijske rashode su umanjeni, dio koji se odnosi na bankarske usluge, zbog načina knjiženja (na toj stavci je u 2022. knjižena mjesečna naknada za korištenje usluge e-računa, a sad se knjiži na ostalim nespomenutim rashodima te u 2023. nema ni planiranih ni izvršenih rashoda na toj stavci. Nadalje, kod troškova vezanih uz zatezne kamate, vidljivo je povećanje u odnosu na 2022. godinu zbog zateznih kamata koje je Škola isplatila, a vezane su uz tužbu jedne djelatnice zbog isplate razlike plaće po povoljnijoj osnovici.

Rashodi u okviru skupine 37, a koji se odnose na rashode za nabavu radnih udžbenika za učenike su u odnosu na financijski plan izvršene 100%. Međutim, gledajući izvršenje 2022. godine uočava se da na toj stavci nije bilo izvršenih rashoda. Razlog tome je što se radni udžbenici nisu pravilno knjižili – i radni i trajni udžbenici su knjiženi na knjige – dugotrajnu nefinancijsku imovinu, što je ustvari neispravno jer je uputom za provođenje knjigovodstvenih evidencija udžbenika od školske godine 2019./2020. od strane Ministarstva znanosti i obrazovanja jasno naznačeno drugačije, odnosno razdvajanje radnih udžbenika koji se promatraju kao troškovi te trajnih udžbenika koji se vode kao dugotrajna nefinancijska imovina.

Također, rashodi za tekuće donacije odnose se na nabavku higijenskih menstrualnih uložaka za djevojčice, čija su sredstva dobivena iz ministarstva. Prethodne godine nije bilo toga programa.

U ovoj godini nije nabavljano nefinancijske imovine, osim trajnih udžbenika i lektire za školsku knjižnicu. Dio rashoda za nabavu nefinancijske imovine koji je planiran iz vlastitih prihoda Škole nije realiziran zbog poskupljenja proizvoda i usluga što bi moglo uzrokovati nedovoljno sredstava za pokriće redovnih materijalnih rashoda potrebnih za obavljanje redovite djelatnosti Škole. Nadalje, planirani prihodi, jednako tako i rashodi, tekuće godine nedostatni su za nabavu bilo kakvih uređaja ili druge proizvedene nefinancijske imovine koji su potrebni Školi pa se prenošenjem viškova u sljedeću godinu na tim pozicijama stvara prostor za nabavu potrebnih uređaja, namještaja itd.

1. Račun prihoda i rashoda prema izvorima financiranja

Račun prihoda i rashoda prema izvorima financiranja analizira izvršenje prihoda i rashoda prema izvorima financiranja u odnosu na godišnji financijski plan. Obzirom da je financijskim planom planiran preneseni višak prihoda, on je također uključen u Račun prihoda.

Uvidom u indeks izvršenja značajnije odstupanje u odnosu na 2022. godinu vidi se kod izvršenja prihoda iz izvora 3.1. Vlastiti prihodi jer je račun za najam zemljišta koji je planiran za 2023. godinu priznat u 2024. godini.

Također, prihodi izvora 4.2. su značajno manji nego u 2022. godini zbog novog izvora financiranja prehrane za učenike škole (izvor 5.3.), a do prosinca 2022. je prihod za školsku kuhinju dolazio iz tog izvora.

 Prihod 5.1. Pomoći BPŽ – Pomoćnici u nastavi je uvećan u odnosu na 2022. godinu jer je Škola u rujnu 2022. dobila djelatnicu u tom programu pa su tako u 2022. priznate tri plaće, a u 2023 devet. Nadalje, uvećanjem minimalne plaće na 700,00 EUR-a bruto u 2023. godini, Osnivač, Brodsko-posavska županija je financirala razliku do iznosa minimalne plaće pomoćnici u nastavi te u 2023. godine dolazi novi izvor prihoda 1.1.1. Opći prihodi i primici.

Pomoći su također veće nego prethodne godine jer je došlo do rasta bruto plaća zaposlenika. Nadalje, novi izvor financiranja u okviru izvora 5.3. Pomoći – Prehrana za učenike osnovnih škola je započeo u siječnju 2023. godine.

Promatrajući izvršenje financijskog plana za 2023. u odnosu na sam financijski plan, vidi se da je izvršen 92% te nema većih odstupanja, osim kod vlastitih prihoda čije je odstupanje objašnjeno na početku odjeljka te kod donacija, jer je škola u 2023. imala neplansku donaciju uredskog materijala krajem studenog 2023. godine.

Što se tiče rashoda, odstupanje od financijskog plana vidi se kod rashoda iz izvora 4.2. Prihodi za posebne namjene, a odnose se na uplate učenika za kino, osiguranje, fotografije itd., a koji su smanjeni jer se sada školska kuhinja financira iz drugog izvora prihoda. Također rashodi koji su planirani iz vlastitih izvora izvršeni su u manjem iznosu nego što je planirano iz razloga koji su navedeni u odjeljku *B. Obrazloženje izvještaja o prihodima i rashodima prema ekonomskoj klasifikaciji*. Također, razlika se vidi kod rashoda vezanih uz izvor 5.1., a koji se odnosi na Projekt „Osiguranje školske prehrane za djecu u riziku od siromaštva“ jer je taj projekt trajao do lipnja 2023. godine.

1. Račun rashoda prema funkcijskoj klasifikacija

Opći dio Godišnjeg izvještaja o izvršenju plana sadrži i Račun rashoda prema funkcijskoj klasifikaciji u kojem su iskazani rashodi poslovanja i rashodi za nabavu nefinancijske imovine razvrstani prema njihovoj namjeni, a iskazani prema propisanoj funkciji. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom.

Škola ima dvije funkcije: glavnu i dopunsku. Glavna je 0912 – Osnovno obrazovanje te sadrži podatak o ukupnim rashodima poslovanja razreda 3 i rashoda za nabavu nefinancijske imovine razreda 4 umanjene za dopunsku funkciju 096 – Dodatne usluge u obrazovanju koja obuhvaća rashode poslovanja razreda 3 za financiranje prehrane učenika. Uspoređujući 2023. godinu s 2022. uočava se povećanje rashoda u okviru funkcije 091 od 18% zbog porasta plaća te poskupljenja proizvoda i usluga, te također povećanje rashoda u okviru dopunske funkcije škole zbog povećanja korisnika školske kuhinje zbog prava na besplatnu prehranu za sve učenike Škole koju financira Ministarsvo znanosti i obrazovanja, a koji rezultiraju većim troškovima za pripremu školskih obroka.

1. **Račun financiranja**

U Računu financiranja nisu planirani niti izvršeni primici od financijske imovine i zaduživanja te izdaci za financijsku imovinu i za otplatu kredita i zajmova pa stoga Račun financiranja prema proračunskim klasifikacijama nije sastavljan.

1. **Obrazloženje posebnog dijela Godišnjeg izvještaja o izvršenju financijskog plana za razdoblje od 01.01.2023. do 31.12.2023.**

Čl. 84. Zakona o proračunu propisano je da obrazloženje posebnog dijela izvještaja sadrži obrazloženje izvršenja aktivnosti i projekata iz posebnog dijela financijskog plana s ciljevima koji su ostvareni provedbom programa i pokazateljima uspješnosti realizacije tih ciljeva. Dakle, obrazlažu se ostvareni rashodi i izdaci Škole uspoređujući ih s Financijskim planom za godišnje razdoblje prema programskoj, ekonomskoj klasifikaciji te prema izvorima financiranja.

Posebni dio Godišnjeg izvještaja o izvršenju Financijskog plana za razdoblje od 01.01.2023. do 31.12.2023. godine sastoji se od izvršenja rashoda i izdataka prema izvorima financiranja i ekonomskoj klasifikaciji koji se raspoređeni u programe koji se sastoje od aktivnosti i projekata.

Proračunske klasifikacije propisuje Pravilnik o proračunskim klasifikacijama, a u Posebnom dijelu Polugodišnjeg izvještaja primjenjuju se programska i ekonomska klasifikacija te izvori financiranja.

Programska klasifikacija uspostavlja se definiranjem programa, aktivnosti i projekata, a kod državnog proračuna i proračuna jedinica lokalne i područne (regionalne) samouprave i definiranjem glavnih programa.

Glavni program sastoji se od programa usmjerenih ispunjenju ciljeva iz Strategije Vladinih programa za trogodišnje razdoblje odnosno strateških dokumenata jedinica lokalne i područne (regionalne) samouprave. Škola je dio jednog glavnog programa: A05 OBRAZOVANJE, ŠPORT I KULTURA.

Program je skup neovisnih, usko povezanih aktivnosti i projekata usmjerenih ispunjenju zajedničkog cilja. Škola ima jedan program: 6000 Odgoj i obrazovanje koji je dio glavnog program A05 Obrazovanje, šport i kultura.

Prema navedenom Pravilniku, program se sastoji od jedne ili više aktivnosti i/ili projekata, a aktivnost i projekt pripadaju samo jednom programu. Unutar programa 6000 Odgoj i obrazovanje Škola ima sljedeće aktivnosti i projekte:

* Aktivnost **A600002 Osnovno školstvo**
* Aktivnost **A600006 Financiranje iznad minimalnog standarda-osnovno školstvo**
* Aktivnost **A600012 Osiguranje školske prehrane za djecu u riziku od siromaštva**
* Aktivnost **A600018 S osmjehom u školu 6**
* Aktivnost **A600031 Prehrana za učenike osnovnih škola**
* Aktivnost **A600011 Pomoćnici u nastavi**
* Aktivnost **A600014 Projekt „Školska shema“**
* Aktivnost **A600027 Projekt „Medni dan“**

Aktivnost je dio programa za koji nije unaprijed utvrđeno vrijeme trajanja, a u kojem su planirani rashodi i izdaci za ostvarivanje ciljeva utvrđenih programom.

Projekt je dio programa za koji je unaprijed utvrđeno vrijeme trajanja, a u kojem su planirani rashodi i izdaci za ostvarivanje ciljeva utvrđenih programom. Projekt se planira jednokratno, a može biti tekući ili kapitalni.

Nadležni razdjel Brodsko-posavske županije utvrđuje programe i zajedničke aktivnosti i projekte za proračunske korisnike iz svoje nadležnosti.

Sve aktivnosti i projekte razdjel grupira u programe, a zatim programe, aktivnosti i projekte prijavljuje upravnom tijelu za financije Brodsko-posavske županije.

O utvrđenoj programskoj klasifikaciji razdjeli obavještavaju proračunske korisnike iz svoje nadležnosti.

*Program 6000 Odgoj i obrazovanje*

Osnovna škola „Antun Matija Reljković“ dio je programa odgoja i obrazovanja unutar koje se ostvaruju aktivnosti i projekti definirani Školskim kurikulumom za svaku školsku godinu.

1. *Aktivnost A600002 Osnovno školstvo*

Za ovu su aktivnost godišnje planirana sredstva u iznosu od 39.062,99 EUR i to iz nadležnog proračuna Brodsko – posavske županije. Financiranje navedene aktivnosti, odnosno redovite djelatnosti škole, je planirano iz jednog izvora – opći prihodi i primici (izvor 5.2. Decentralizirana sredstva). Rashodi su izvršeni podjednako kao i u istom razdoblju prethodne godine.

Kroz aktivnost Osnovno školstvo ostvareni su sljedeći ciljevi:

* Stalno stručno usavršavanje nastavnika (seminari, stručni skupovi, aktivi) čime se podiže nastavni standard na višu razinu;
* Učenici su poticani na izražavanje kreativnosti, talenata i sposobnosti kroz uključivanje u slobodne aktivnosti, natjecanja i druge školske projekte, priredbe i manifestacije;
1. *Aktivnost A00006 Financiranje iznad minimalnog standarda – osnovno školstvo*

Ciljevi aktivnosti Financiranje iznad minimalnog standarda su višestruki obzirom da navedena aktivnost sadrži niz podaktivnosti kojima se ostvaruje vizija i misija škole. Kroz ovu aktivnost ostvaruju se ciljevi koji su zadani za aktivnost obavljanja gospodarske djelatnosti (najma prostora, zemljišta), a temeljni je poboljšanje učeničkog standarda, ostvarivanje prihoda koji se troše za posebne namjene (učenička kuhinja, fotografiranje učenika, odlasci učenika u kino, održavanje izvanučioničke nastave itd.). Također, ova aktivnost sadrži i rashode za zaposlene koji obuhvaćaju plaće za redovan rad i ostale rashode za zaposlene koji proizlaze iz Temeljnog kolektivnog ugovora za službenike i namještenike u javnim službama; rashode za nabavu sitnog inventara i nefinancijske imovine financirane iz prihoda koji se ostvare temeljem donacija fizičkih i pravnih osoba te prodaje nefinancijske imovine.

1. *Aktivnost A00012 Osiguranje školske prehrane za djecu u riziku od siromaštva*

Izvršavanje rashoda navedene aktivnosti odnosi se na nabavu namirnica za pripremu školske užine za djecu obuhvaćenu programom. Užina za 51-og učenika Škole u školskoj godini 2022./2023. se financirala iz ove aktivnosti. Iznos sufinanciranja po učeniku po danu iznosi 0,73 EUR. Navedena aktivnost je trajala do lipnja 2023. godine završetkom školske godine 2022./2023.

1. *Aktivnost A600018 S osmjehom u školu 6*

Cilj ove aktivnosti je pružanje potpore uključivanju učenika s teškoćama u razvoju u njima primjerene programe odgoja i obrazovanja u osnovnoškolskim odgojno – obrazovnim ustanovama s ciljem ostvarivanja njihove uspješnije socijalizacije te podizanja razine njihovog obrazovanja.

Škola ima zaposlenu jednu djelatnicu koja radi s učenikom s teškoćama. Rashodi se u okviru te aktivnosti odnose na plaću djelatnice te naknade (naknada za prijevoz, regres). Ta aktivnost je započela u rujnu 2023. godine.

1. *Aktivnost A600031 Prehrana za učenike osnovnih škola*

Ova aktivnost se odnosi na osiguravanje besplatne prehrane za sve učenike škole. Rashodi vezani za ovu aktivnost odnose se na rashode za nabavu namirnica za pripremu toplih obroka. Škola je u nastavnoj godini 2022./2023. imala ukupno 253 učenika: 104 učenika u područnim školama, te 149 u matičnoj školi, a u 2023./2024. godini 234 učenika: 102 učenika u područnim školama te 132 učenika u matičnoj školi. Cijena sufinanciranja školske užine iznosi 1,33 EUR-a po učeniku. Učenici u matičnoj školi imaju tople obroke, dok učenici u područnim školama dobivaju pekarske proizvode zbog nemogućnosti drugačije organizacije prehrane učenika u područnim školama.

1. *Aktivnost A600011 Pomoćnici u nastavi*

Cilj ove aktivnosti je pružanje potpore uključivanju učenika s teškoćama u razvoju u njima primjerene programe odgoja i obrazovanja u osnovnoškolskim odgojno – obrazovnim ustanovama s ciljem ostvarivanja njihove uspješnije socijalizacije te podizanja razine njihovog obrazovanja.

Škola ima zaposlenu jednu djelatnicu koja radi s učenikom s teškoćama. Rashodi se u okviru te aktivnosti odnose na plaću djelatnice te naknade (naknada za prijevoz, regres). Ta aktivnost je trajala do lipnja 2023.

1. *Aktivnost A600014 Projekt „Školska shema“*

Škola sudjeluje u ovom projektu koji se tiče dodjele besplatnih obroka voća i mlijeka s ciljem povećanja unosa svježeg voća u svakodnevnoj prehrani učenika te podizanja svijesti o važnosti zdrave prehrane.

Škola je u školskoj godini 2022./2023. bila dio tog projekta te su joj odobrena sredstva za 253 učenika u ukupnom iznosu s PDV-om: za školsko mlijeko 1.318,07 EUR te 1.560,77 EUR za školsko voće, dok su za školsku godinu 2023./2024. odobrena sredstva za 234 učenika u sljedećim iznosima: za školsko mlijeko 1.092,05 EUR, a za školsko voće 1.676,42 te svaki učenik ima pravo na besplatno voće i mlijeko u sklopu projekta. Navedeni iznosi se odnose na školske, a ne kalendarske godine.

1. *Aktivnost A600027 Projekt „Medni dan“*

Škola je dio ovog projekta koji za svrhu ima podizanje svijesti djece od najranije dobi o potrebi konzumacije lokalnih poljoprivrednih proizvoda te značaju pčelarstva u cjelokupnoj poljoprivrednoj proizvodnji.

Škola je u 2023. godini imala 23 učenika u prvim razredima, a projekt je realiziran u studenom te su rashodi u sklopu ove aktivnosti izvršeni onako kako su i planirani.

1. **Posebni izvještaji**

*Izvještaj o zaduživanju na domaćem i stranom tržištu novca i kapitala*

Osnovna škola „Antun Matija Reljković“, Bebrina nema zaduženja na domaćem i stranom tržištu u razdoblju od 01.01. do 31.12.2023. godine.

 Ravnateljica: Predsjednik Školskog odbora:

 Marija Rosandić Mato Tominović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_